作者：吴感
词牌/韵律：折红梅

paragraphs: 喜冰澌初泮，微和渐入、东郊时节。
春消息，夜来顿觉，红梅数枝争发。
玉溪仙馆，不是个、寻常标格。
化工别与、一种风情，似匀点胭脂，染成香雪。
重吟细阅。
比繁杏夭桃，品格真别。
只愁共、彩云易散，冷落谢池风月。
凭谁向说。
三弄处、龙吟休咽。
大家留取，时倚阑干，闻有花堪折，劝君须折。